tartuNLP/wikipedia-smugri-20251201 huggingface dataset:
Rauhanajo

Rauhanajo (, , , ) oli vuosittain toukokuussa järjestetty pyöräilytapahtuma. Perinteisesti kilpailu järjestettiin Saksassa, Puolassa ja Tšekissä, mutta loppuvuosina kilpailu vieraili myös muissa maissa. Kilpailu kuului UCI Europe Tour -sarjaan.
Ensimmäisen kerran kilpailu järjestettiin vuonna 1948, jolloin pidettiin kaksi kilpailua: toinen Varsovasta Prahaan ja toinen Prahasta Varsovaan. Varsovan ja Prahan välisen kilpailun voitti August Prosinek ja Prahan ja Varsovan välisen kilpailun Alexander Zoric. Kylmän sodan aikana kilpailu tunnettiin ”idän Ranskan ympäriajona”.
Itäblokin maista tulevien ajajien ei sallittu kilpailla ammattilaisina, joten kilpailu järjestettiin amatöörikilpailuna. Kilpailu houkutteli kommunistimaiden parhaita ajajia, mutta myös vierailevia ei-kommunistisia maita edustavia joukkueita. Pääsääntöisesti kommunistimaiden edustajat hallitsivat kilpailua, mutta vuonna 1952 britti Ian Steel voitti kilpailun ja brittiläinen joukkue "British Leaque of Racing Cyclists" voitti joukkuekilpailun.
Erityiseksi muodostui Kiovasta vain kymmenen päivää Tšernobylin ydinvoimalaonnettomuuden jälkeen käynnistynyt vuoden 1986 Rauhanajo, johon akuutin säteilyvaaran vuoksi kieltäytyivät osallistumasta kaikki läntiset joukkueet Ranskaa lukuun ottamatta sekä Romania ja Jugoslavia. Korvikkeeksi suostuteltiin viime hetkellä Suomen joukkue, jonka ei ollut alun perin ollut tarkoitus lainkaan osallistua mutta joka oli tuolloin läheisessä suhteessa Neuvostoliittoon seuraavana alkamassa olleen yhteisen Itämeren ystävyysajon vuoksi.
Vuonna 1980 kilpailun voitti Sergei Sukhoruchenkov, joka voitti samana vuonna olympiakultaa maantieajossa Moskovan olympialaisissa.
Kilpailun menestyneimpiä ajajia olivat Puolan Ryszard Szurkowski ja Itä-Saksan Uwe Ampler, jotka voittivat kilpailun neljä kertaa. Eniten voittoja on Steffen Wesemannilla, joka voitti kilpailun viidesti.
Kylmän sodan päättymisen jälkeen kilpailu menetti nopeasti merkitystään, kun entistä tarvetta amatöörikilpailulle ei enää ollut. Vuonna 2005 kilpailua ei järjestetty lainkaan ja vuoden 2006 kilpailu osoittautui toistaiseksi viimeiseksi. 13.–20. toukokuuta 2006 järjestetty kilpailu alkoi Itävallan Linzistä ja eteni Tšekin kautta Saksaan Hannoveriin. 
Luettelo Rauhanajoista.
P = prologi, E = epilogi
Egon Bahr

Egon Karlheinz Bahr (18. maaliskuuta 1922 Treffurt, Saksa – 20. elokuuta 2015) oli saksalainen sosiaalidemokraattisen puolueen poliitikko.
Bahr syntyi Thüringenin Treffurtissa. Taisteltuaan vuosina 1942–1944 toisessa maailmansodassa hän aloitti uransa journalistina. 
Hän istui Liittopäivien jäsenenä vuosina 1972–1990. Hän toimi vuosina 1972–1974 erikoissuhteiden ja vuosina 1974–1976 taloudellisen yhteistyön ministerinä. Hänelle myönnettiin "Bundesverdienstkreuz" (1973) ja "Willy-Brandt -palkinto" (2007).
Egon Bahr kannatti liennytystä idänsuhteissa kylmän sodan aikana.
Hohtosinikka

Hohtosinikka ("Sialia sialis") on rastaiden ("Turdidae") heimoon kuuluva keskikokoinen lintu.
Koko ja ulkonäkö.
Aikuisilla on vaalea vatsa. Aikuiset koiraat ovat päältä kirkkaan sinisiä, punaruskea kurkku ja rinta. Naarailla on himmeän siniset siivet ja pyrstö, ruskeahko kurkku ja rinta sekä harmaa laki ja selkä. Hohtosinikka on 18–20 cm pitkä ja siipiväli on 30–33 cm.
Levinneisyys ja elinympäristö.
Hohtosinikan pesimisalue on Pohjois-Amerikassa Kalliovuorilta itään, eteläisestä Kanadasta Nicaraguaan. Linnun tapaa varmimmin avoimella metsä- ja viljelysmailla sekä puutarhoissa. 
Pesintä.
Pesintä ajoittuu huhtikuun lopulta heinäkuulle. Lintu pesii mielellään ihmisten laittammiin pönttöihin, jotka ovat 1,5–5,5 metrin korkeudella maasta sijaiten avoimella alueella yli 50 metrin päässä pensaikoista tai metsiköistä. Linnut ovat herkkiä reviireistään, joten pöntöt tulisi olla noin sadan metrin etäisyydellä toisistaan. 
Ravinto.
Hohtosinikka syö enimmäkseen hyönteisiä ja marjoja.
Priinia

Priinia ("Prinia gracilis") on pienikokoinen herttujen heimoon kuuluva varpuslintu.
Koko ja ulkonäkö.
Linnun pituus on noin 10 cm, josta pyrstöä 4,5 cm. Se painaa 6–7 g. Höyhenpuku on vatsapuolelta kellanvalkoinen ja selkäpuolelta ruskea, tummaviiruinen. Pyrstö on pitkä ja siinä on selvästi erottuva mustavalkoinen raidoitus, joka puuttuu eräiltä alalajeilta. Se pitää pyrstöään usein pystyssä. Sukupuolet ovat samanvärisiä.
Esiintyminen.
Priinialla on 9 tarkoin kuvattua alalajia ja niiden lisäksi 3 epäselvää alalajia. Priiniat elävät paikoin Etelä-Turkissa, Koillis-Afrikassa ja Lähi-idässä, ja yhtenäinen esiintymisalue ulottuu Persianlahden pohjukasta Intian itäosiin. Se on paikkalintu. Lajin esiintymisalueen laajuus on 1–10 miljoonaa neliökilometriä ja sen kanta on elinvoimainen.
Elinympäristö.
Priiniat asuvat sekä alavilla mailla että vuoristossa. Ne viihtyvät monenlaisilla pensaikko- ja avomailla, missä on tiheä ja korkea ruohokasvillisuus. Paikoin ne kilpailevat samoista elinpaikoista heinäkertun kanssa.
Lisääntyminen.
Pesä on lähellä maanpintaa kasvillisuuden varassa tai pensaassa. Se on katettu, ovaalinmuotoinen löyhä rakennelma, joka on rakennettu ruohoista, juurista ja kuiduista ja vuorattu untuvilla. Kulkuaukko osoittaa vinosti ylöspäin. Naaras munii yleensä neljä tai viisi munaa, joita molemmat puolisot hautovat yhteensä 11–13 päivää. Muna painaa 0,97 g. Molemmat emot ruokkivat poikasia, jotka lähtevät pesästä 12–13 päivän ikäisinä. Koiras ruokkii poikasia vielä noin 10 päivää ja naaras aloittaa uuden pesyeen munimisen. Pesii tavallisesti kaksi tai kolme, joskus neljä tai viisi kertaa kesässä.
Ravinto.
Priiniat syövät hyönteisiä, hämähäkkejä ja muita pieniä selkärangattomia, joita ne etsivät sekä kasvillisuudesta että maasta.
Leo Tindemans

Leonard Clemence ”Leo” Tindemans (16. huhtikuuta 1922 – 26. joulukuuta 2014) oli belgialainen kristillisdemokraattinen poliitikko. Hän syntyi Zwijndrechtissä flaamialueella.
Tindemans toimi vuosina 1965–1973 Edegemin pormestarina ja vuosina 1974–1978 Belgian pääministerinä. Pääministerinä hän esitti johtavaa osaa pyrkimyksissä estää Euroopan yhteisön hajoaminen kansainvälisen talouskriisin paineessa. Sisäpolitiikassa Tindemans jatkoi sovintopolitiikkaa flaamien ja vallonien välillä. Hän istui vuosina 1979–1981 ja 1989–1999 Euroopan parlamentissa.
Aachenin kaupunki myönsi Tindemansille kansainvälisen Karlspreisinsa vuonna 1976. Hän sai lisäksi vuoden 1994 Heinrich-Brauns-Preisin yhdessä saksalaisen Adolf Schmidtin kanssa.
VSFilter

VSfilter on Gabestin koodaama tekstitysjäsennin Windowsille. Se mahdollistaa tekstityksen liittämisen katsottavaan videoon. VSfilter tarvitsee toimiakseen sitä tukevan mediaohjelman ja erillisen tekstitiedoston.
VSfilteriä käytetään usein fanikääntämisessä, joskin tällöin yleensä tekstitys liitetään pysyvästi videoraitaan. Sen jälkeen katsoja ei itse tarvitse VSfilteriä tekstityksen katsomiseen, koska videon voi toistaa ainoastaan tekstityksen kanssa. 
Tosin esimerkiksi VobSub tulostaa VSfilterin avulla tekstin DirectShow-rajapinnalle, joten VobSub tukee VSfilteriä käytännössä joka videotoistimella. Mahdollisia tekstitystiedostoformaatteja ovat muun muassa .srt-, .sub-, .ssa- ja .ass.
4Kids TV

4Kids TV on yhdysvaltalainen entinen lauantaiaamun televisio-osio, jota esitettiin FOX Networkilla. 4Kids Entertainment teki tammikuussa 2002 neljän vuoden sopimuksen Foxin kanssa ja osti kanavalleen oman osion lauantai- ja joskus sunnuntaiaamuksi.
4Kids Entertainment esitti ensimmäiset ohjelmat nimellä FoxBox syyskuussa 2002, kun Fox Kids lopetti toimintansa. Tammikuussa 2005 FoxBoxin nimi vaihdettiin 4Kids TV:ksi ja 4Kids Entertainment on täysin vastuussa kanavan sisällöstä. Marraskuussa 2008 4Kids ilmoitti lopettavansa televisio-osionsa vuoden päätteeksi johtuen rahan ja levityksen aiheuttamista erimielisyyksistä 4Kidsin ja Foxin välillä. Kanava sai päätöksensä 27. joulukuuta 2008. Sittemmin 4kids.tv on toiminut pelkästään internet-sivustona.
28. toukokuuta 2008 4Kids otti haltuunsa The CW Television Networkin lasten televisio-osion Kids’ WB:n, jonka myötä sen nimeksi tuli The CW4Kids.
Nykyään 4kidsin ohjelmistoa näkyy Toonzain kanavalla.
Prideaux John Selby

Prideaux John Selby (23. heinäkuuta 1788 Alnwick, Northumberland – 27. maaliskuuta 1867 Twizell) oli englantilainen lintutieteilijä, kasvitieteilijä ja taiteilija.
Selby opiskeli Oxfordin University Collegessa. Hän on julkaissut teokset "Illustrations of British Ornithology" (1821–1834), "A History of British Forest-trees" (1842) ja "Illustrations of Ornithology" (William Jardinen kanssa).
Monet lintukuvistaan Selby piirsi omasta kokoelmastaan. Hänen kokoelmansa hajaantui vuonna 1885 eri ostajille. Hän laati osat ”Kyyhkyt” (1835) ja ”Papukaijat” (1836) Jardinen teokseen "Naturalist's Library", jälkimmäiseen maalasi kuvat Edward Lear. Jonkin aikaa hän oli toimittamassa aikakauslehteä "Magazine of Zoology and Botany".
Selby nimesi linnuista muun muassa intianfrankoliinin ("Francolinus pictus") yhdessä Jardinen kanssa.
Selby avioitui Lewis Tabitha Mitfordin kanssa, ja heille syntyi kolme tytärtä. Selby on haudattu Bamburghin kirkkomaalle.
Roman Koudelka

Roman Koudelka (s. 9. heinäkuuta 1989 Turnov, Tšekkoslovakia) on tšekkiläinen mäkihyppääjä. Hänen seuransa kansallisella tasolla on LSK Lomnice nad Popelkou. 
Koudelka voitti nuorten maailmanmestaruuden normaalimäessä Tarvisiossa vuonna 2007. Liberecin MM-kilpailuissa 2009 hän oli sekä normaalimäessä että suurmäessä yhdeksäs. Vancouverin olympialaisissa 2010 hän sijoittui normaalimäessä 12:nneksi. Lentomäen MM-kilpailuissa hän oli Vikersundissa 2012 yhdestoista ja Harrachovissa 2014 kuudes. Falunin MM-kilpailuissa 2015 hän sijoittui normaalimäessä neljänneksi ja suurmäessä kahdeksanneksi. Lahden MM-kilpailuissa 2017 hän sijoittui normaalimäessä 14:nneksi ja Seefeldin MM-kilpailuissa 2019 15:nneksi.
Maailmancupissa Koudelka on hypännyt kaudesta 2006−2007. Hän sijoittui kolmanneksi Harrachovin lentomäessä tammikuussa 2011 ja toiseksi Willingenissä helmikuussa 2012. Ensimmäisen osakilpailuvoittonsa hän saavutti Klingenthalissa marraskuussa 2014. Seuraavassa kuussa hän voitti Lillehammerissa sekä Engelbergissä osakilpailun ja oli Engelbergissä myös toinen. Tammikuussa 2015 hän voitti Sapporon jälkimmäisen osakilpailun ja oli ensimmäisessä kolmas. Helmikuussa hän oli kolmas Willingenissä ja Titisee-Neustadtissa. Maaliskuussa 2016 hän voitti Wisłan ensimmäisen osakilpailun. Maailmancupin kokonaiskilpailussa hän oli seitsemäs kaudella 2014–2015 ja kymmenes kaudella 2011–2012. Keski-Euroopan mäkiviikon kokonaiskilpailussa hän sijoittui viidenneksi kausilla 2011–2012 ja 2018–2019.
Koudelkan pituusennätys on 211 metriä, jonka hän hyppäsi Harrachovissa 2011.
Mao Asada

Mao Asada (, s. 25. syyskuuta 1990 Nagoya) on japanilainen taitoluistelija ja olympiamitalisti. Hän oli hopealla vuoden 2007 taitoluistelun MM-kisoissa ja voitti vuoden 2008 MM-kilpailut. Vuonna 2009 hän sijoittui MM-kilpailuissa neljänneksi. Hän on voittanut Japanin mestaruuden kausina 2006–2007, 2007–2008 ja 2008–2009. Vancouverin talviolympialaisissa 2010 Asada luisteli hopealle yhteispistein 205,50. Saman vuoden maailmanmestaruuskilpailuissa Torinossa hän voitti uransa toisen MM-kullan. Vuosina 2011 ja 2012 Asada jäi MM-kisoissa kuudenneksi mutta palasi mitaleille vuonna 2013 saavuttaessaan MM-pronssia.
Asada on yksi harvoista naisluistelijoista, jotka ovat onnistuneet tekemään kansainvälisissä kisoissa kolmoisaxelin. Hän on myös ensimmäinen nainen, joka on tehnyt kilpailuissa onnistuneen kolmois-kolmois-kolmois-yhdistelmän (kolmois-flippi, kolmois-ritti, kolmois-ritti).
Asada harjoittelee kaikkia neloishyppyjä.
Isabelle Delobel

Isabelle Delobel (s. 17. kesäkuuta 1978) on ranskalainen taitoluistelija. Hän on ollut Olivier Schoenfelderin parina vuodesta 1990.
Ura.
Delobel ja Schoenfelder ovat vuoden 2008 maailmanmestarit jäätanssissa. He voittivat myös Euroopan-mestaruuden vuonna 2007. He saivat hopeaa Euroopan-mestaruuskilpailuissa 2008 ja pronssia 2005. He ovat lisäksi voittaneet kuudesti Ranskan-mestaruuden. He ovat osallistuneet vuosina 2002 ja 2006 talviolympialaisiin, joissa paras saavutus on neljäs sija. 
Pari ei päässyt osallistumaan vuoden 2009 Euroopan- eikä maailmanmestaruuskilpailuihin, koska Delobel kärsi olkapäävammasta joulukuussa 2008 ja joutui leikkaukseen 5. tammikuuta.
Delobel ja Schoenfelder ilmoittivat kilpailu-uran lopettamisesta kauden 2009-10 jälkeen.
Perhe ja yksityiselämä.
Delobelin kaksoissisko Veronique Delobel on kilpaillut myös kansainvälisesti jäätanssissa.
Delobel avioitui yhdistetyn hiihtäjän Ludovic Rouxin kanssa kesäkuussa 2009. Roux on voittanut pronssia Olympialaisissa yhdistetyn joukkuekilpailussa 1998. Heidän poikansa, Lois, syntyi 2. lokakuuta 2009.
Kenobiitti (Hellraiser)

Kenobiitit () ovat demoneja, jotka esiintyvät Clive Barkerin "Hellbound Heart" -kirjoissa sekä "Hellraiser" -elokuvissa.
Kaikilla kenobiiteilla on silvotut kehot sekä useita lävistyksiä. Jokaisessa kahdeksassa "Hellraiser" -filmissä esiintyvä "Pinhead" on kenobiiteista tunnetuin. Elokuvissa häntä esittää näyttelijä Doug Bradley. Pinheadin tunnusmerkkinä ovat naulat, jotka on naulattu kiinni ihon läpi ruudukkomaisesti hänen päähänsä. Hänellä on myös kuusi avointa haavaa alavartalossaan. Muut kenobiitit on silvottu pahemmin.
Kenobiitit ovat alun perin Leviathanin, Helvetin lordin, käskyläisiä. Kenobiittien tehtävä on noutaa Lemarchandin laatikon avaaja Helvettiin, jossa häntä kohtaa ennennäkemätön nautinnon ja kivun maailma. Kenobiitit ovat vastuussa nautinnon ja kivun tuottamisesta.
Denis de Rougemont

Denis de Rougemont (1906–1985) oli sveitsiläinen, äidinkieltään ranskaa käyttänyt kirjoittaja.
Euroopan sivistyksen perusarvoihin nimeen vannonutta De Rougemont oli Euroopan federalismin kannattaja
Hugh Downs

Hugh Malcolm Downs (14. helmikuuta 1921 Akron, Ohio, Yhdysvallat – 1. heinäkuuta 2020 Scottsdale, Arizona, Yhdysvallat) oli yhdysvaltalainen uutistenlukija ja televisiojuontaja. Hänet tunnettiin muiden muassa ohjelmista "20/20", "Today", "Concentration", "Over Easy" ja "Not for Women Only".
Downs syntyi Akronissa, Ohiossa, ja opiskeli Shawnee High Schoolissa, Bluffton Collegessa, Wayne State Universityssa, Columbian yliopistossa ja Hunter Collegessa. Hän aloitti uransa radiossa ja debytoi televisiossa syyskuussa 1945. Hän julkaisi useita kirjoja ja myös sävelsi. Hänen pitkäaikainen kiinnostuksen kohteensa oli tähtitiede, ja hän oli opiskellut gerontologiaa.
Downs voitti kaksi Emmy-palkintoa vuosina 1981 ja 1991. Hänellä oli kaksi aiempaa ehdokkuutta vuosilta 1969 ja 1970. Hän juonsi vuosina 1990–1996 klassisen musiikin ohjelma "Live from Lincoln Centeriä".
Downs oli vuodesta 1944 kuolemaansa saakka naimisissa puolisonsa Ruthin kanssa. Downs oli värisokea. Hänestä ilmestyi omaelämäkertakirja "Yours Truly, Hugh Downs" vuonna 1960.
Puuntyöstö

Puuntyöstö on puumateriaalin muokkaamista erilaisiksi tuotteiksi tai tuotteiden aihioiksi joko koneellisesti tai käsityövälinein.
Työmenetelmät.
Mitoittaminen.
Tuotetta valmistettaessa yksi lopputuloksen kannalta merkittävä osa-alue on mitoittaminen. Apuvälineinä mitoittamisessa käytetään suorakulmaa, viivainta, mittaa sekä erilaisia piirtimiä.
Työstötekniikat.
Tyypillisimpiä puuntyöstötekniikoita ovat esimerkiksi höylääminen, sahaaminen, sorvaaminen, taivuttaminen, poraaminen ja talttaaminen. Raaka-aine on valittava käyttökohteen mukaan, sillä eri puulajeilla ja eri tavoin työstetyillä puuraaka-aineilla on erilaiset ominaisuudet. Käytettävä puuraaka-aine voi olla esimerkiksi massiivipuuta, vaneria, MDF-levyä tai lastulevyä. Samaan tuotteeseen voidaan yhdistellä eri raaka-aineita ja puulajeja. Puumateriaalin työstössä on huomioitava puun syyrakenne sekä mahdolliset oksakohdat, sillä ne vaikuttavat rakenteen lujuuteen sekä lopputuloksen ulkonäköön.
Liitosmenetelmät.
Puumateriaaleja voidaan liittää toisiinsa liimaamalla, tapittamalla, ruuvaamalla, naulaamalla tai erityisin sinkkaliitoksin. Liitoksissa on kiinnitettävä erityistä huomiota osien yhteensopivuuteen sekä puun syyrakenteeseen, jotta liitoksesta tulee siisti ja kestävä.
Pintakäsittely.
Puumateriaalia voidaan pintakäsitellä esimerkiksi lakkaamalla, petsaamalla, maalaamalla, vahaamalla, öljyämällä tai tervaamalla. Ennen pintakäsittelyä puupinnan tulee olla sileä ja puhdas, minkä vuoksi varsinaista pintakäsittelyä edeltää huolellinen hionta. Jos käsiteltävässä tuotteessa on jäännöksiä aikaisemmista pintakäsittelyaineista, on ne poistettava huolellisesti.
Pelle Miljoona &amp; Avoimet Ovet

Pelle Miljoona &amp; Avoimet Ovet oli suomalainen, 1980-luvun alussa toiminnassa ollut Pelle Miljoonan johtama yhtye. Se teki loppuvuodesta 1980 32 paikkakuntaa kiertäneen rauhankiertueen nimeltä "Sienipilven varjossa" ja julkaisi kiertueen jälkeen alkuvuonna 1981 "Rakkaudesta elämään" -albumin.
Humphrey Lyttelton

Humphrey Richard Adeane Lyttelton (23. toukokuuta 1921 – 25. huhtikuuta 2008) oli brittiläinen jazzmuusikko, joka tunnettiin myös radiovisailu "I'm Sorry I Haven't a Cluen" juontajana vuodesta 1972. Hän oli varakreivi Charles Lytteltonin serkku ja poliitikko-urheilija Alfred Lytteltonin sisarenpoika.
Lyttelton syntyi Etonissa, Berkshiressa, ja opiskeli Sunningdale Schoolissa sekä Eton Collegessa. Hän aloitti trumpetinsoiton kuultuaan sellaisia artisteja kuin Louis Armstrongia sekä Nat Gonellaa ja perusti jo teinivuosinaan koulussa oman kvartettinsa.
Lyttelton oli toisen maailmansodan jälkeen sarjakuvataiteilijana; hän työskenteli "Daily Mailissa" vuosina 1949–1956 ja avusti muun muassa Wally Fawkesia tämän pitkäaikaisessa stripissä "Flook".
Vuonna 1949 Lyttelton pääsi levyttämään Sidney Bechetin kanssa. Hänen tunnetuin laulunsa on Joe Meekin tuottama "Bad Penny Blues", joka nousi listoille vuonna 1956. 1960-luvun alussa hän levytti Buck Claytonin kanssa, ja vuonna 2001 hän vieraili yhtyeineen Radioheadin laulussa "Life in a Glasshouse" albumilta "Amnesiac". 
Lyttelton sai vuonna 1993 "Sony Gold Award" -palkinnon työstään radion ja television parissa. Lisäksi hänelle myönnettiin elinaikaisesta ansioitumisesta palkinnot "Post Office British Jazz Awards" -tapahtumassa vuonna 2000 ja "BBC Jazz Awards" -tapahtumassa vuonna 2001. 
Lyttelton kuoli Lontoossa 25. huhtikuuta 2008 aortta-aneurysman leikkauksen jälkeen. Hän oli kuollessaan 86-vuotias.
Athabasca

Athabasca voi tarkoittaa seuraavia asioita:
Muita merkityksiä:
Rick Rude

Rick Erwin Rood (7. joulukuuta 1958 – 20. huhtikuuta 1999), oli yhdysvaltalainen showpainija, joka tunnettiin paremmin kehänimellä "Ravishing" Rick Rude, mm. WWF, WCW ja NWA organisaatioissa. Hän voitti urallaan monta mestaruutta, kuten esimerkiksi WWF Intercontinental - mestaruuden ja WCW United States Heavyweight -mestaruuden. Hän oli myös yksi vuonna 1997 perustetun D-Generation X -ryhmän perustajajäsenistä. Rick kuoli lääkkeiden yliannostukseen.
Veitsi vedessä

Veitsi vedessä ("Nóż w wodzie") on puolalaisen elokuvaohjaajan Roman Polańskin ensimmäinen pitkä elokuva, joka valmistui vuonna 1962. Se on ainoa pitkä elokuva, jonka hän teki Puolassa ennen siirtymistään länteen.
Elokuva tehtiin vain kolmen näyttelijän voimin, ja se kuvattiin pääosin Masurian järvialueella.
Tarina.
Tarinassa urheilutoimittaja, hänen vaimonsa ja tuntematon liftari ajautuvat kolmiodraamaan, kun pariskunta lomaillee purjeveneellä. Elokuva nosti Polanskin maailmanmaineeseen. Elokuvan käsikirjoittaja Jerzy Skolimowski nousi ohjaajana maineeseen vasta parikymmentä vuotta myöhemmin. Musiikin elokuvaan teki maineikas jazzsäveltäjä Krzysztof Komeda (1931–1969).
Palkintoja.
Elokuva sai 1962 Venetsian elokuvajuhlilla Fiprescin palkinnon. Se oli ehdokkaana parhaan vieraskielisen elokuvan Oscar-palkinnon saajaksi vuonna 1964.
Arvioita.
Elokuva on "Helsingin Sanomien" kriitikon Arto Pajukallion mukaan taitavasti tehty ja voimakas psykologinen trilleri. "Iltalehden" Jyrki Laelma luonnehti sitä mustaksi komediaksi, jossa seksi ja väkivalta häilyvät alati taustalla kuin kuvajainen vedessä. "Video-oppaassa" vuodelta 1994 Bello Romano antoi elokuvalle neljä tähteä viidestä ja piti sitä tunnelmaltaan pirullisen nihkeänä ja painostavana. Hän ihasteli, miten paljon Polanski saa esikoisohjauksessaan irti tavanomaisesta kolmiodraama-asetelmasta.
"The New York Timesin" kriitikot valitsivat "Veitsen vedessä" vuonna 2004 yhdeksi kaikkien aikojen tuhannesta parhaasta elokuvasta maailmassa.
Kaarle I (Portugali)

Kaarle I Marttyyri (; 28. syyskuuta 1863 Lissabon, Portugali – 1. helmikuuta 1908 Lissabon, Portugali) oli Portugalin kuningas vuosina 1889–1908. Hänet salamurhattiin.
Suku, avioliitto ja lapset.
Kaarle I:n koko nimi oli Carlos Fernando Luís Maria Víctor Miguel Rafael Gabriel Gonzaga Xavier Francisco de Assis José Simão. Hän oli kuningas Ludvig I:n ja kuningatar Maria Pian vanhempi poika. Hänen äidinisänsä oli Italian kuningas Viktor Emanuel II.
Kaarlen puolisona oli vuodesta 1886 Marie Amélie d’Orléans, joka kuului Ranskaa aiemmin hallinneeseen Orléans-sukuun ja jonka vanhemmat olivat kreivi Philippe d’Orléans ja herttuatar Maria Isabel d’Orléans-Montpensier. Amélien isoisä (ja samalla äidinpuoleinen isoisoisä) oli Ranskan kuningas Ludvig Filip I.
Heille syntyi kolme lasta:
Kruununprinssinä ja hallitsijana.
Kaarle sai kattavan koulutuksen ja oli valmis hallitsemaan perustuslaillisena monarkkina. Vuonna 1883 hän kävi matkalla tutustumassa Italiaan, Isoon-Britanniaan, Ranskaan ja Saksaan. Hän toimi Portugalin sijaishallitsijana isänsä ulkomaanmatkojen aikoina vuosina 1883, 1886 ja 1888.
Kaarle kohosi Portugalin valtaistuimelle isänsä kuoltua 19. lokakuuta 1889. Hänen valtakauttaan hallitsivat poliittinen levottomuus, taloudelliset ongelmat ja monarkian aleneva suosio. Monet ongelmista periytyivät jo hänen edeltäjiensä ajalta.
Kaarle harrasti maalausta ja merentutkimusta kuten isänsä. Toisaalta hänen kyseenalainen yksityiselämänsä voimisti kuningasvallan vastaista mielialaa. Ison-Britannian vaadittua Portugalia vetämään joukkonsa pois eräistä Afrikan siirtokunnista Portossa syttyi tasavaltalaismielinen kapina tammikuussa 1891. Myöhemmin Kaarle luovutti toukokuussa 1906 pääministeriksi nimittämälleen João Francolle käytännössä diktatoriset valtuudet, koska toivoi tämän kykenevän ratkaisemaan talouden ja yhteiskunnan ongelmia.
Kaarle ja hänen vanhin poikansa, kruununprinssi Ludvig Filip murhattiin helmikuussa 1908 heidän ajaessaan vaunuilla Lissabonin Praça do Comércio -aukiolla. Murhan takana oli vallankumoukselliseen Carbonária-järjestön salaliitto, ja tekijät olivat Alfredo Luís da Costa ja Manuel Buíça.
Kaarlen seuraajaksi tuli hänen nuorempi poikansa Emanuel II. Kaksi vuotta myöhemmin vuonna 1910 Portugali julistettiin tasavallaksi.
Swimming Pool

Swimming Pool (esitetty televisiossa nimellä "Uima-allas") on ranskalaisen elokuvaohjaaja François Ozonin ohjaama, vuonna 2003 valmistunut elokuva, jonka pääosia näyttelevät Charlotte Rampling ja Ludivine Sagnier.
Luetelmamerkki

Luetelmamerkki (bullet-merkki) on merkki, jota käytetään lyhyissä luetteloissa merkitsemässä luettelon jäseniä.
– Perinteisesti luettelomerkkinä on käytetty ranskalaista viivaa, kuten tämän virkkeen alussa.
• Tietokoneohjelmat käyttävät luetelmamerkkinä usein luetelmapalloa tai jotain muuta erikoissymbolia. Tämän kappaleen alussa on kaksinkertaiseksi suurennettu luetelmapallo.
Alfred Lyttelton

Alfred Lyttelton (7. helmikuuta 1857 – 5. heinäkuuta 1913) oli brittiläinen poliitikko, kriketinpelaaja ja jalkapalloilija.
Lyttelton opiskeli Eton Collegessa ja Cambridgen yliopiston Trinity Collegessa. Hän kilpaili molemmissa urheilulajeissaan kansainvälisellä tasolla. Poliittisella urallaan hän toimi vuosina 1895–1913 parlamentin jäsenenä ja vuosina 1903–1905 siirtomaaministerinä.
Lytteltonin poika Oliver Lyttelton oli varakreivi ja itsekin huomattava poliitikko. Hänellä on myös tunnettu sisarenpoika, jazzmuusikko Humphrey Lyttelton.
Lyttelton sai kesällä 1913 pahan osuman vatsaansa krikettiottelussa Etelä-Afrikassa. Britanniassa havaittiin, että hänelle oli kehittynyt vatsapaise, ja hän menehtyi 56 vuoden ikäisenä 5. heinäkuuta 1913.
Charles Lyttelton

Charles John Lyttelton, Cobhamin 10. varakreivi (8. elokuuta 1909 – 20. maaliskuuta 1977), oli brittiläinen poliitikko ja kriketinpelaaja. Hän opiskeli Eton Collegessa ja toimi vuosina 1957–1962 Uuden-Seelannin kenraalikuvernöörinä. 
Lyttelton aloitti kriketinpeluun ammattitasolla 1930-luvun alussa. Hän kuoli Marylebonessa, Lontoossa 67-vuotiaana.
Humphrey Lyttelton on Charlesin serkku.
Keri Sable

Keri Sable (s. 28. huhtikuuta 1986, Buffalo, New York) on aikuisviihdealalta vetäytynyt yhdysvaltalainen pornonäyttelijä.
Elämäkerta.
Sable syntyi Buffalossa, New Yorkissa, italialaista alkuperää olevaan perheeseen. Valmistumisen jälkeen vuonna 2004 Sable aloitti aikuisviihdeuransa muutettuaan Los Angelesiin.
Sable teki sopimuksen "Exotic Star Models"in kanssa. Sablen ensimmäinen aikuisviihdefilmi oli "First Offense 5" Peter Northin kanssa.
Huhtikuussa 2005 Sable allekirjoitti opimuksen Wicked Picturesin kanssa. Sablen ensimmäinen rooli Wickedille oli elokuvassa "Sold", jossa hän työskenteli ohjaaja Brad Armstrongin ja vuonna 2005 parhaan naisnäyttelijän AVN Awardin voittaneen Jessica Draken kanssa. Loppuvuodesta 2005 Sable kuitenkin vetäytyi aikuisviihdealalta.
Eddie Jordan Racing

Eddie Jordan Racing oli brittiläinen autourheilutalli, jonka entinen kilpa-kuljettaja Eddie Jordan perusti vuonna 1980.
Luther Davis

Luther Davis (29. elokuuta 1916 – 29. heinäkuuta 2008) oli yhdysvaltalainen näytelmäkirjailija ja käsikirjoittaja. Hän opiskeli Yalen yliopistossa, Culver Academiesissa ja eteni Yhdysvaltain ilmavoimissa majuriksi.
Davis voitti vuonna 1954 kaksi Tony-palkintoa. Hän oli niin ikään Mystery Writers of American Edgar-palkittu. 
Davisin tunnetuimpia töitä kirjoittajana Broadwaylla ovat musikaali "Kismet" ja "Timbuktu!". Hän teki työtä myös elokuvien parissa ja televisiossa.
Buddy Lewis

John Kelly ”Buddy” Lewis (10. elokuuta 1916 – 18. helmikuuta 2011) oli yhdysvaltalainen baseballpelaaja. Hän pelasi ensimmäisen ottelunsa Major League -tasolla 16. syyskuuta 1935 ja viimeisensä 30. syyskuuta 1949.
Lewisin pelasi Washington Senatorsissa vuosina 1935–1941, 1945–1947 ja 1949. Uran katkaisi palvelu toisessa maailmansodassa. Lewis palveli Yhdysvaltain armeijan ilmavoimissa lentäjänä.
Lewis kuului All-Star-joukkueeseen vuosina 1938 ja 1947.
Vancouver (Washington)

Vancouver on Yhdysvaltain Washingtonin osavaltion neljänneksi suurin kaupunki. Vuonna 2005 kaupungissa oli 157 493 asukasta.
Kaupunki sijaitsee Columbia-joen pohjoisrannalla. Joen vastarannalla sijaitsee Portland.
Suurempi Vancouver Kanadan Brittiläisessä Kolumbiassa sijaitsee kaupungista noin 490 kilometriä pohjoiseen. Molemmat kaupungit nimettiin merikapteeni George Vancouverin mukaan, mutta Kanadan Vancouver perustettiin vasta vuonna 1886, lähes 30 vuotta Washingtonin Vancouverin jälkeen. Kaupungin edustajat ovat ajoittain ehdottaneet kaupungin nimeämistä Fort Vancouveriksi, Vancouver USA:ksi, tai Old Vancouveriksi sekaannuksien välttämiseksi.
Tanhuniitty

Tanhuniitty on Järvenpään Kyrölän pientalokylä (valmistunut 1975–1978) jonka suunnittelussa otettiin huomioon erityisesti mahdollisuudet asukkaiden yhteistoiminnalle ja helpolle kanssakäymiselle. Alueelle on sittemmin valmistunut myös kerrostaloja.Uudenmaan liiton maakuntahallitus valitsi vuoden uusmaalaiseksi kyläksi 1997.
Tanhuniityssä järjestetään vuosittain Tanhuniitty-päivä toukokuun lopussa ja Elojuhla syyskauden alussa. Valojen vaellus on kynttiläkulkue vuoden pimeimpään aikaan, yleensä marraskuussa. Tanhuniityssä julistetaan alueen asukkaille myös joulurauha. Tapahtumat järjestää Tanhuniityn asukasyhdistys.
Silovalaat

Silovalaat (Balaenidae) ovat yksi neljästä hetulavalaiden heimosta. Silovalaisiin kuuluu nykyään kolme tai neljä lajia kahdessa suvussa. Silovalaiden nimi tulee niiden sileästä, uurteettomasta kurkusta. Ne ovat tukevarakenteisia eläimiä, ja niillä on paksu rasvakerros. Selkäevä puuttuu kokonaan, ja kuperasti kaartuva yläleuka kapenee edestä kuonomaiseksi. Paksu alahuuli peittää osittain ylähuulen, mikä aiheuttaa sen, että suun linja on käyrä. Hetulat ovat paljon pidemmät ja niiden reunasukaset ovat ohuemmat ja tiheämmät kuin uurteisvalailla. Puhallusaukossa on kaksi sierainta, joista uloshengityksessä purkautuu ilmaan kaksi ylösalaisen kartion muotoista höyrysuihkua. Rintaevät ovat lyhyet ja tylpät, pyrstöevä taas on suuri ja laakea. Kaikki seitsemän kaulanikamaa on ovat sulautuneet yhteen, ja erittäin suuren pään pituus voi olla jopa kolmannes kokonaispituudesta. Silovalaat eivät ole yhtä virtaviivaisia kuin uurteisvalaat, ja ne uivat varsin hitaasti.
Silovalaiden tärkeintä ravintoa ovat hankajalkaiset, joita ne siivilöivät vedestä uiden hitaasti suu auki. Ne ruokailevat yleensä pinnassa tai sen lähellä. Silovalaat elävät yksin tai pienissä, korkeintaan 3–4 yksilön ryhmissä.
Heimon lajit ovat kärsineet kovasti valaanpyynnistä, ja niiden määrä on nykyään pieni. Hitaan uintinsa takia niitä on helppo pyytää, ja ne jäävät kuoltuaan kellumaan.
Thomas Magnusson

Thomas Magnusson (s. 2. heinäkuuta 1950 Långby, Hudiksvall) on entinen ruotsalainen maastohiihtäjä.
Magnusson voitti Falunin MM-kisoissa 1974 30 kilometrin maailmanmestaruuden 53 sekunnin erolla Juha Mietoon. 50 kilometrin kilpailussa Magnusson oli pronssilla Gerhard Grimmerin ja Stanislav Henychin jälkeen. 
Magnusson voitti Holmenkollenin perinteikkään 50 kilometrin kilpailun vuonna 1977. Lahden MM-kilpailuissa 1978 hän hiihti ankkuriosuuden Ruotsin voittaessa 4×10 kilometrin viestin maailmanmestaruuden runsaan yhdentoista sekunnin erolla Suomeen. Joukkueen muut jäsenet olivat Sven-Åke Lundbäck, Christer Johansson ja Tommy Limby.
Stanislav Henych

Stanislav Henych (s. 19. helmikuuta 1949 Jilemnice) on entinen tšekkiläinen maastohiihtäjä, joka edusti aktiiviurallaan Tšekkoslovakiaa.
Henych saavutti hopeaa 50 kilometrin kilpailussa Falunin MM-hiihdoissa 1974. Hän hävisi kultamitalisti Gerhard Grimmerille minuutin ja 50 sekuntia, mutta voitti kolmanneksi sijoittuneen Thomas Magnussonin vajaalla 14 sekunnilla.
Jan Staszel

Jan Staszel (s. 15. syyskuuta 1950 Dzianisz) on entinen puolalainen maastohiihtäjä, joka kilpaili kansainvälisellä tasolla 1970-luvulla. Hän oli kaikkien aikojen ensimmäinen puolalainen maastohiihdon arvokisamitalisti.
Staszel saavutti Falunin MM-hiihdoissa 1974 pronssia 30 kilometrin kilpailussa. Hän hävisi kultaa voittaneelle Thomas Magnussonille minuutin ja 15 sekuntia sekä hopeamitalisti Juha Miedolle vajaat 22 sekuntia, mutta kukisti neljänneksi sijoittuneen Ivan Garaninin 35 sekunnilla.
27 (luku)

27 (kaksikymmentäseitsemän) on luonnollinen luku, jota edeltää luku 26 ja seuraa luku 28.
Kriisinhallintakeskus

Kriisinhallintakeskus (, lyhyesti CMC Finland) on vuonna 2007 perustettu siviilikriisinhallinnan osaamiskeskus, jonka päätehtävänä on rekrytoida ja kouluttaa siviilikriisinhallinnan asiantuntijoita kansainvälisiin kriisinhallintaoperaatioihin, sekä vastata operaatioihin lähtevien logistisista ja materiaalisista valmiuksista. Lisäksi keskus laajentaa niin suomalaista kuin kansainvälistäkin siviilikriisinhallintakenttää tutkimus- ja kehittämistoiminnallaan. Keskuksen johtajana toimii Kirsi Henriksson.
Kriisinhallintakeskus toimii kansainvälisesti: sillä on jatkuvasti maailmalla noin 120 sekondeerattua eli Suomen valtion puolesta rekrytoitua siviilikriisinhallinnan asiantuntijaa. Asiantuntijoita lähetetään eniten Euroopan unionin (EU), Yhdistyneiden Kansakuntien (YK), Euroopan turvallisuus- ja yhteistyöjärjestön (Etyj) sekä Euroopan neuvoston koordinoimiin kriisioperaatioihin. Lisäksi koko koulutus on englanninkielistä, ja joka kurssille osallistuu ulkomaalaisia koulutettavia. 
Kokonaisvaltainen kriisinhallinnan osaamiskeskus.
Kriisinhallintakeskus perusti vuonna 2008 Puolustusvoimien kansainvälisen keskuksen (FINCENT) kanssa Kokonaisvaltaisen kriisinhallinnan osaamiskeskuksen, johon liitettiin vuosikymmen myöhemmin vuonna 2018 myös Poliisiammattikorkeakoulu. Osaamiskeskuksen tavoitteena on edistää yhteistoiminnallista kriisinhallintaa siviili- ja sotilaskriisinhallinnan välillä.
Vuoden 2019 siviilikriisinhallintalain muutos.
Vuoden 2018 syksyllä hallitus päätti siviilikriisihallintalain muutoksen nojalla siirtää Kriisinhallintakeskuksen Pelastusopiston yhteydestä sisäministeriön hallinnolliseen yhteyteen. Lakimuutos astui voimaan 1.1.2019. Muutoksen myötä myös keskuksen toiminta siirtyy Kuopiosta Helsinkiin kahden vuoden siirtymäajan kuluessa.
Conrad Hilton

Conrad Nicholson Hilton Sr. (25. joulukuuta 1887 Socorro County, New Mexico – 3. tammikuuta 1979 Santa Monica, Kalifornia) oli yhdysvaltalainen liikemies ja Hilton-hotelliketjun perustaja.
Elämäkerta.
Conrad Hilton syntyi vuonna 1887 San Antoniossa, nykyisessä New Mexicossa norjalaissyntyisen Augustus Halvorson "Gus" Hiltonin (ent. August Halvorsen Hilton) ja amerikansaksalaisen Mary Genevieve Laufersweilerin lapsena. 
Hän opiskeli New Mexico Military Institutessa St. Michael's Collegessa (nykyinen College of Santa Fe) ja New Mexico School of Minesissa (nykyinen "New Mexico Tech"). Hieman yli kaksikymmentävuotiaana hän oli Yhdysvaltain republikaanipuolueen edustaja ensimmäisessä uudelleen muodostetun New Mexicon osavaltion parlamentissa. Ensimmäisen maailmansodan sytyttyä Conrad liittyi armeijaan ja palveli Ranskassa. Hänen yksikkönsä (304th Labor Battalion) ei juuri osallistunut taisteluihin. Helmikuussa 1919 hänen sotilaspalvelunsa päättyi. Armeija-aikana hänen isänsä oli kuollut auto-onnettomuudessa. 
Hilton muutti Texasiin ja aloitti hotelliyrittäjänä ostamalla Mobley Hotellin Ciscosta Texasista vuonna 1919. Ensimmäinen suurempi, monikerroksinen hotelli, jonka hän rakensi, oli 20. marraskuuta 1930 avattu El Paso Hilton (nykyinen Plaza Hotel). Hän muodosti Hilton Hotels Corporationin vuonna 1946. Yritys laajeni luottokorttialalle, autojenvuokraukseen ja muihin matkustuspalveluihin.
1930-luvun lamakautena Hilton oli joutua konkurssiin ja menetti useita hotelleitaan. Hän sai kuitenkin työskennellä hotellijohtajana ja lopulta kykeni ostamaan menettämänsä hotellit takaisin.
Hilton oli kolmesti naimisissa ja hänellä oli neljä lasta: 
Conrad Hilton kuoli 3. tammikuuta 1979 Santa Monicassa Kaliforniassa 91-vuotiaana luonnolliseen kuolemaan. Hänet on haudattu Calvary Hillin katoliselle hautausmaalle Dallasiin Texasiin.
Hiltonin kuoleman jälkeen perustettu Conrad N. Hilton Humanitarian Prize on suurin humanitaarinen palkinto maailmassa. Conrad N. Hiltonin säätiö jakaa vuosittain tämän 1,5 miljoonan dollarin palkinnon humanitaarista työtä tekevälle organisaatiolle. Suurin osa hänen omaisuudestaan meni testamentin mukaan roomalaiskatoliselle kirkolle ja hyväntekeväisyysjärjestöille. Conradin poika Barron kiisti kuitenkin testamentin ja voitti oikeustaistelun 1988. Barronin ja hänen jälkeläistensä omaisuuden nettoarvo nousi 335 miljoonaan dollariin.
Conrad Hiltonin omaeläkerta "Be My Guest" julkaistiin vuonna 1957. Jokaisessa Hiltonin hotelliketjun hotellihuoneessa on yksi kappale tätä kirjaa.
Conrad oli Paris Hiltonin ja Nicky Hiltonin isoisoisä. Hiltonin suvussa on tällä hetkellä kaksi Conrad-nimistä henkilöä: Parisin pikkuveli Conrad Hughes Hilton ja Conrad Nicholson Hilton nuoremman poika Conrad Nicholson Hilton III.
Eleanoora Rosenholm

Eleanoora Rosenholm on suomalainen kokeellinen pop-yhtye.
Yhtyeen taustalla ovat porilaiset Mika Rättö ja Pasi Salmi, jotka ovat yhdessä laulaja Noora Tommilan kanssa säveltäneet ja sanoittaneet yhtyeen kappaleet. Rättö ei esiinny yhtyeen live-kokoonpanossa.
Vuoden 2007 joulukuussa ilmestyi Eleanoora Rosenholmin esikoislevy "Vainajan muotokuva". Yhtyeen musiikkia on luonnehdittu mm. "kepeän rytmikkääksi ja alakuloisen laahaavaksi" sekä "taiderockin, konepopin ja perisuomalaisen paatoksen" yhdistelmäksi. Syyskuussa 2008 julkaistiin yhtyeen toinen albumi "Älä kysy kuolleilta, he sanoivat". Yhtyeen kolmas albumi "Hyväile minua pimeä tähti" julkaistiin maaliskuussa 2011. Neljäs albumi, "Talvipalatsin puutarhassa", julkaistiin marraskuussa 2018.
Elokuussa 2009 yhtyeen "Ambulanssikuskitar" valittiin vuoden parhaaksi musiikkivideoksi Oulun musiikkivideofestivaaleilla.
Enigma (peli)

Enigma on ilmainen tietokonepeli, joka perustuu idealtaan vuonna 1990 Atari ST:lle julkaistuun kaupalliseen "Oxydiin". Peli on käännetty useille käyttöjärjestelmille.
Enigmassa pelaaja liikuttaa hiirellä kuulaa pyrkien ratkaisemaan moninaisia tehtäviä ja selvittämään tasoja, joita Enigmassa on jopa noin tuhat kappaletta. (Enigman omien tasojen lisäksi pelissä on mm. Sokobanista tuttuja sekä Oxydin ja sen edeltäjän "Espritin" vanhoja tasoja.) Useimmat tasot ovat loogisia ongelmia, joissa kuulan tulee avata kohteita tai siirtää objekteja tiettyihin paikkoihin tietyssä järjestyksessä, mutta mukana on myös monia hiirenkäsittelytaitoon ja -nopeuteen perustuvia tehtäviä.
Enigman tasot on kirjoitettu Lua-ohjelmointikielellä: tasoja on suhteellisen helppo myös kirjoittaa itse.
Vähemmistöryhmä

Vähemmistöryhmä tai vähemmistö on sosiaalinen ryhmä, joka ei kuulu yhteiskunnan enemmistöön. Vähemmistöt liitetään usein ihmis- ja kansalaisoikeuksiin. Syrjintään liittyy usein yksilön arvioiminen vähemmistöön kuuluvana arvostamatta häntä oman toimintansa pohjalta. Syrjintä voi olla myös epäsuoraa ja rakenteellista. Vähemmistöoikeuksien puolesta on noussut kansanliikkeitä.
Vähemmistöjen sosiologiaa.
Sosiologi Louis Wirth on määritellyt vähemmistöt "ryhmäksi ihmisiä, jotka ulkonäkönsä tai kulttuurinsa vuoksi on eristetty muusta yhteiskunnasta, jossa heitä kohdellaan eriarvoisesti, jonka vuoksi he pitävät itseään yhteisen syrjinnän kohteina.. Gad Barzilain määritelmän mukaan vähemmistöryhmiltä puuttuu hallintovalta ja poliittisen vallan resurssit. Tähän määritelmän kuuluu sekä objektiiviset että subjektiiviset kriteerit. Vähemmistöryhmään kuuluminen on yhteiskunnan objektiivisesti antama status, joka pohjautuu henkilön fyysisiin ominaisuuksiin tai käyttäytymiseen.
Vähemmistöjen oikeudet Suomessa.
Suomessa vähemmistövaltuutetun tehtävänä on edistää etnisten vähemmistöjen ja ulkomaalaisten asemaa, yhdenvertaisuutta ja oikeusturvaa sekä hyviä etnisiä suhteita Suomessa. Vähemmistövaltuutetun toimivalta ei koske syrjintää pelkästään kielen, sukupuolisen suuntautumisen, maailmankatsomuksen tai vammaisuuden perusteella. Näillä perusteilla tapahtuvan syrjinnän torjunta kuuluu edelleen muille viranomaisille, lähinnä ylimmille laillisuusvalvojille ja työelämässä työsuojeluviranomaisille. Vähemmistöjen ihmisoikeuksien toteutumista valvoo Ihmisoikeusliitto, joka raportoi ihmisoikeuksien toteutumisesta suoraan Euroopan unionille.
Giv’at Ze’ev

Giv’at Ze’ev () on juutalaissiirtokunta Israelin vuoden 1967 jälkeen miehittämällä Länsirannalla. Siirtokunta on perustettu vuonna 1983 ja vuoden 2018 lopussa sen asukasluku oli 17 922. 
Historia.
Giv’at Ze’ev sijaitsee lähellä el-Jibin palestiinalaiskylää, jonka tutkijat ovat yhdistäneet Vanhan testamentin Gibeonin (hepreaksi Gi’von) kaupunkiin. Ennen Giv’at Ze’evin siirtokunnan perustamista sen nykyisellä paikalla sijaitsi sittemmin hylätty Jordanian armeijan tukikohta. Israel valtasi Länsirannan Jordanialta kuuden päivän sodan aikana vuonna 1967. Israelissa syntyi sodan jälkeen siirtokuntaliike, jonka jäsenet pyrkivät asettumaan miehitetyille alueille. Vuonna 1977 joukko siirtolaisia asettui hylättyyn tukikohtaan Giv’at Ze’eviin, mutta ensimmäiset yritykset asuttaa paikka eivät onnistuneet. Israelin valtio otti paikan haltuunsa vuonna 1981 ja vuonna 1983 paikalle alettiin asuttaa siirtolaisia. Kansainvälisesti Israelin miehitetyille alueille perustamia siirtokuntia pidetään laittomina. Giv’at Ze’ev sai nykyisen nimensä vuonna 2004 ja se nimettiin Betar-liikkeen johtaja Ze’ev Jabotinskyn mukaan.
Israelissa on ollut esillä ehdotus liittää Giv’at Ze’ev ja muut Jerusalemin lähellä sijaitsevat siirtokunnat yhdeksi suureksi kaupungiksi.
Israelin siirtokuntia on usein väitetty laittomiksi, koska Geneven neljännen sopimuksen 49. artiklan 6. pykälän mukaan ”valtaajavalta ei saa valtaamalleen alueelle karkottaa tai siirtää osaa omasta siviiliväestöstään”. Israel kiistää väitteen, koska se ei ole tehnyt sopimuksen mainitsemia karkotuksia tai siirtoja.
Väestö.
Giv’at Ze’evin asukasluku vuoden 2018 lopussa oli 17 922.
Agutit

Agutit eli kultajänikset (Dasyproctidae) on pitkäkoipisten jyrsijöiden heimo.
Koko ja ulkonäkö.
Aikuiset agutit ovat 30–40 cm pitkiä. Niiden häntä on 1,5-senttinen töpö. Takajalassa on kolme varvasta, jotka päättyvät kaviomaiseen kynteen. Väritys vaihtelee tummanruskeasta kullankeltaiseen.
Elinympäristö ja -tavat.
Agutien levinneisyysaluetta ovat Meksiko, Väli-Amerikka, Brasilia ja pienet Antillit. Ne syövät pääasiassa kasviperäistä ravintoa, mutta ravinnoksi kelpaavat myös hyönteiset ja jopa pikkulinnut.
Ihminen on siirtoistuttanut muutamaa agutilajia niiden luontaisten elinalueiden ulkopuolelle Karibianmerelle. Etelä-Amerikan pohjoisosista ja Pieniltä Antilleilta kotoisin olevaa "Dasyprocta leporina"-lajia on viety Neitsytsaarille, meksikolaista "D. mexicana"-lajia Kuubaan ja eteläamerikkalaista "D. punctata"-lajia Kuubaan ja Caymansaarille.
Lisääntyminen.
Naaras kantaa kolme kuukautta ja synnyttää kerrallaan kaksi poikasta.
Kustaa Evertinpoika Horn

Kustaa Evertinpoika Horn () (28. toukokuuta 1614 Lemo – 27. helmikuuta 1666 Stade, Saksa) oli Ruotsin sotamarsalkka ja hallintomies. Hän oli Evert Kaarlenpoika Hornin ja Margareta Gödiksdotter Fincke, till Kanckas poika.
Kustaa Evertinpoika Hornista tuli vapaaherra 1651. Vuonna 1654 hänet nimitettiin Käkisalmen läänin ja Inkerinmaan kenraalikuvernööriksi ja hänestä tuli valtaneuvos. Kenraaliksi hänet ylennettiin 1656 ja sotamarsalkka hänestä tuli 1663. Samana vuonna hänet nimitettiin Bremen-Verdenin kenraalikuvernööriksi.
Ollessaan Käkisalmen ja Inkerinmaan kenraalikuvernööri Horn rasitti muun muassa linnankunnostustöillä paikallista väestöä, ja vaikutti siten osaltaan karjalaisen ortodoksiväestön muuttamiseen Venäjälle ruptuurisodan aikana.
Kuollut Saksan Stdessa, tuotu Suomeen Turkun Tuomiokirkkoon haudattavaksi.
Kuulopuhe

Kuulopuhetodistelulla tarkoitetaan todistelua, jossa kuulusteltava kertoo siitä, mitä hän on kuullut toisen henkilön sanovan, ja todistelun kohteena on tämän toisen henkilön havaintojen paikkansa pitävyys. Tuomioistuimen kannalta kuulopuhetodistelu on ongelmallista, koska lausuman antaja ei osallistu oikeudenkäyntiin eikä tuomioistuin voi arvioida henkilön kertomuksen luotettavuutta ja uskottavuutta häntä itseään välittömästi havainnoimalla.
Kuulopuhetodistelu on myös ongelmallista sen vastaajan oikeuksien kannalta, jota vastaan kuulopuhetodistelua käytetään. Euroopan ihmisoikeussopimuksen 6 artiklan mukaan jokaisella rikoksesta syytetyllä on oikeus kuulustella todistajia, jotka kutsutaan todistamaan häntä vastaan. Euroopan ihmisoikeustuomioistuin (EIT) on useissa ratkaisuissaan todennut, että syytetyn oikeutta oikeudenmukaiseen oikeudenkäyntiin on loukattu, jos syyksilukeva tuomio on perustettu pääosin sellaisen todistajan kertomukseen, jota syytetyllä ei ole ollut mahdollisuutta missään prosessin vaiheessa kuulustella tai kuulustuttaa selvittääkseen todistajan luotettavuutta ja uskottavuutta. EIT on todennut, että kuulopuhetodistelua voidaan ottaa vastaan, mutta niihin ei saa vedota ratkaisevissa määrin.
Suomessa oikeudenkäymiskaaren 15 luvun 8 §:n mukaan tuomioistuimen on evättävä näyttö, jos se voidaan korvata olennaisesti luotettavammalla todisteella. Lain esitöiden mukaan kuulopuhetodistajan asemesta olisi kuultava sitä henkilöä, jonka puheista on kyse. Toisaalta vapaan todistusharkinnan mukaan, joka ilmenee oikeudenkäymiskaaren 17 luvun 1 §:stä, tuomioistuin voi vapaasti määritellä esitetyn näytön todistusarvon.
Tic-liike

Tic-liike eli hermoväre tarkoittaa nykimisoiretta tai lihasnyintää, joka esiintyy tahdosta riippumatta jatkuvasti toistuvina lyhyinä liikesarjoina etenkin kasvojen, kaulan ja hartioiden lihaksissa. Niitä esiintyy yleisen arvion mukaan 10 prosentilla lapsista. Tyypillisimmin tic on 7–15-vuotiaiden poikien oire. Se on pojilla 3–4 kertaa yleisempi kuin tytöillä. Tyypillisiä tic-oireita ovat silmien räpyttely, irvistely, huulien nuoleskelu ja olkapäiden kohottelu. Nykimishäiriö voi ilmetä myös äänioireina kuten niiskutuksena, rohinana, yskimisenä, viheltelynä, ääntelynä joka muistuttaa koiran haukkumista tai sylkemisenä. Monimuotoiset nykimiset ovat useiden lihasryhmien laajoja, perättäisiä liikkeitä, esimerkiksi hyppely ja tanssimaiset liikkeet. Nykimisoire on lapsilla yleensä tilapäinen, ajan myötä se vähenee itsestään. Vaikeimmillaan tic-liikkeet ovat noin 10 vuoden iässä ja helpottuvat usein nuoruusiässä. Tic-liikkeet ovat yhtenä keskeisenä oireena Touretten oireyhtymässä.
Syyt.
Tic-liikkeet ovat nykykäsityksen mukaan olennaisilta osin keskushermoston motorisia toimintoja säätelevien hermoverkostojen neurologinen häiriö. Tic-liikkeiden tarkkaa syntymekanismia ei tunneta, mutta perinnöllisten tekijöiden osuutta pidetään merkittävänä. Dopaminergisten tyvitumakkeiden toiminnan ja dopamiininkuljettajaproteiinin poikkeavuudet ovat tärkeimmät etiologiaa koskevat hypoteesit. Myös streptokokki‑infektion on arveltu olevan yhteydessä nykimis‑ ja pakko‑oireiden alkamiseen, mutta suoraa syysuhdetta ei ole kyetty osoittamaan. Tardiiviksi dyskinesiaksi kutsuttu pysyvä tic-oireisto voi syntyä myös antipsykoottisten lääkkeiden käytön seurauksena.
Historiaa.
Tic-liikkeitä pidettiin ennen ankarasta yliminästä johtuvana neuroottisluonteisina häiriöinä. Tic-oireita pidettiin vaikeasti poistettavina, mutta suomalaiset psykiatrit suosittelivat silti potilaiden hoitamista psykoterapialla ja vaikeimmissa tapauksissa jopa psykiatrisilla sairaalajaksoilla ja tilapäisellä rauhoittavalla lääkityksellä. Psykiatrien mukaan tic-potilaan psyykkinen jännitys johtaisi ilman hoitoa persoonallisuuden kaventumiseen, vaikka varsinainen tic-oire häviäisikin itsestään lapsen kasvaessa. Psykoterapian tarkoituksena oli päästä keskustelemalla käsiksi tiedostamattomiin ongelmakohtiin suhteessa vanhempiin tai omiin pelkoihin sekä itseen kohdistettuihin vaatimuksiin.
Robertas Žulpa

 
Robertas Žulpa (20. maaliskuuta 1960 – 30. elokuuta 2024) oli liettualainen uimari, joka edusti uintiurallaan Neuvostoliittoa. Hän voitti olympiakultaa 200 metrin rintauinnista kesäolympialaisissa 1980, Moskovassa.
Hän voitti urallaan myös yhden MM-hopean ja kolme Euroopan mestaruutta, sekä yhden EM-pronssin pitkällä radalla.
Iiris Kalliola

Iiris Kalliola (s. 1959 Valkeakoski) on suomalainen tietokirjailija. Hän on kirjoittanut ja suomentanut tietokirjoja biologian alalta erityisesti lapsille. Hän toimi Suomen tietokirjailijoiden Uudenmaan aluevastaavana 2015-2017.
Vuonna 2011 Kalliola palkittiin tiedonjulkistamisen valtionpalkinnolla yhdessä Lasse J. Laineen kanssa teoksesta "Suomen lasten luontokirja". Sama teos oli vuonna 2010 WWF:n valitsema Vuoden luontokirja. Vuonna 2013 Kalliola palkittiin Tietopöllö-palkinnolla ja 2016 Lauri Jäntin säätiön Tieto-Lauri -palkinnolla yhdessä Lasse J. Laineen kanssa teoksesta "Suomen lasten retkeilyopas". 
Kalliola on koulutukseltaan biologi Helsingin yliopistosta.
Kate Atkinson

Kate Atkinson (s. 20. joulukuuta 1951 York) on englantilainen kirjailija.
Atkinson opiskeli kirjallisuutta Dundeen yliopistossa Skotlannissa. Hän teki amerikkalaista kirjallisuutta käsittelevän väitöskirjan, jota ei hyväksytty. Atkinson on kertonut, että taustalla oli tiedekuntariitoja, joiden välikappaleeksi hän jäi. Atkinson asuu Edinburghissa Skotlannissa.
Atkinsonin esikoisromaani "Museon kulisseissa" (1995) voitti Whitbread-palkinnon. 
Atkinson on kirjoittanut kirjallisia dekkareita, kuten hän itse niitä luonnehtii. "Jackson Brodie" -sarjassa on ilmestynyt viisi teosta. Brittiläinen televisiosarja "The Case Histories" pohjautuu kyseiseen sarjaan.
Turun Soitannollinen Seura

Musikaliska sällskapet i Åbo, Turun soitannollinen seura r.f. on vuonna 1790 perustettu musiikkikulttuurin edistämiseen keskittyvä suomalainen aatteellinen yhdistys. Se on Suomen vanhin edelleen toimiva yhdistys. Musikaliska Sällskapet kehkeytyi Aurora-seuran konserteista ja musiikki-illoista edistämään musiikkikulttuuria Turussa.
Toiminta.
Seuran toimintaan on oleellisena osana kuulunut sen perustamisesta asti oman orkesterin ylläpitäminen. Vuonna 1927 tapahtuneen kunnallisen ammattiorkesterin, Turun kaupunginorkesterin, (nykyään nimellä Turun filharmoninen orkesteri) perustamisen jälkeen seuran oma orkesteri on toiminut satunnaisemmin. Turun Soitannollinen Seura perusti Turun musiikkijuhlat ja Ruisrockin. Lisäksi seura järjestää Turun valtakunnallisia sellokilpailuja.
Puheenjohtajat.
Turun Soitannollisen Seuran puheenjohtajana on vuodesta 2017 lähtien toiminut Eero Linjama. Aiempia yhdistyksen puheenjohtajia ovat olleet muun muassa Magnus Wilhelm Armfelt (1790), Jakob Gadolin (1794), Victor von Stedingk (1800), Jakob Tengström (1804–1805), Otto Andersson (1930–1958), John Rosas (1961–1974), Arne Rousi (1975–1996), Alarik Repo (1996–2010) ja Emilie Gardberg (2010–2017).